Keştîya Duyê ya Abramovich li Tirkîyê ya Bê Tole Hat Dîtin
Dewletên Rojavayî dijî Abramovich û çend olîgarkên din yên Rûsî tole ragihandine; jiber ku ew hevalbendên Putin in û piştgirlîya dagirkirina Ukrayna dikin.
Ajansa nûçeyan ya Reuters îro Sêşemê ragihand ku keştîya (superyacht) duyê ya mîlyarderê Rûsî Roman Abramovich li havîngeha Marmarîsê ya li başûrê rojavayê Tirkîyê bi cîh bûye. Reutersê ev agahî ji zarê şahid û daneyên şopandinê yên Reutersê ragihand. Keştîya bi navê Eclipse bi dirêjîya 162.5 metreyanek ji mezintirîn keştîyên cîhanê ye û di bin ala Bermuda de digere. Hat ragihandin ku di keştîyê de, du helîkopter, neh deq, hewzeke avjenîyê û cîhên sîstemên berevanî yên mûşekî yên hene. My Solaris, keştîyeke din ya Abramovich jî duh Duşemê giheşt herema Bodrum ya Tirkîyê ku tenê 80 km ji Marmarîsê dûre. Komek piçûk ya Ukraynîyên li heremê dijîn, keştîya My Solaris bi alên Ukrayna protesto kirin. Abramovich yê xwedîyê klûba futbolê ya Îngîlîzî hefteya borî bo demek kurt li Stenbolê bû, li gorî daneyên şopandina firînan. Çavkanîyekî ji Reutersê da zanîn ku Abramovich û hin Rûsên din yên dewlemend jiber li welatên dijî wan tole hatine ragihandin, ew hewl didin ku li Tirkîyê veberhênan bikin. "Ew dixwaze hin karan bike û dibe ku hin milkan bikire," wi got. Çavkanîyekî din ji Enqereyê got ku Tirkîye bo niha nafikire ku tevlî toleyan bibe û çaverê ye ku dewlemendên Rûs milkan bikirin û veberhênanan bikin. “Em di mijarên wekî anîna diravên olîgarkan bo Tirkîyê de, bi baldarî tevdigerin, “ wî got. Berdevikê Abramovich heya niha bersîv nedaye daxwaza şîroveyê. Dewletên Rojavayî dijî Abramovich û çend olîgarkên din yên Rûsî tole ragihandine, jiber ku armanc dikin ku Serokê Rûsya Vladimir Putin û hevalbendên wî bi sedema dagirikirina Moskowê ya Ukrayna îzole bikin. Wezaretên karên derve û navxwe yên Tirk jî heya niha dîyar nekirine ku ka gelo hikûmetên Rojava, destdanîna hebûnên Rusî yên ku hatine tole kirin, ji Tirkîyê daxwaz kirine yan na.